[{"text_idx": "#000000", "text": "Selle na\u0308dala uudisteblokk keskendub sisuliselt ainult u\u0308hele teemale, millel on samas palju mo\u0303o\u0303tmeid, sest minu valimiseelne kampaania on jo\u0303udnud oma lo\u0303ppfaasi ja nu\u0308u\u0308d tuleb ko\u0303rvalised asjad siin ikkagi ko\u0303rvale ja\u0308tta, et ra\u0308a\u0308kida no\u0308. asjast, sest enne valimistulemuste selgumist ei ole ju kindel, kas see kampaania siin pa\u0308rast valimisi u\u0308ldse edasi la\u0308heb."}, {"text_idx": "#000001", "text": "Hariduse ta\u0308nava tiik on likvideeritud"}, {"text_idx": "#000002", "text": "Ma\u0308rkasin teisipa\u0308eval lastega ka\u0308rutades, et Hariduse ta\u0308nava ko\u0303rval asunud tiik oli veest tu\u0308hjendatud ning juba osaliselt pinnasega ta\u0308idetud. Maa sisse on paigaldatud drenaaz\u030c. Samas aga to\u0308o\u0308tas siis veel ka pump. Plaan tiigi likvideerimiseks oli iseenesest teada. Vo\u0303ib juhtuda, et tulevikus rajatakse selle asemele parkla."}, {"text_idx": "#000003", "text": "Kord oli tiik, aga enam ei ole."}, {"text_idx": "#000004", "text": "Juba eelmisel aastal valmis linnavalitsuse tellimusel projekt selles paigas allikate u\u0308levoolust ja lossima\u0308gedest tulevast sademeveest tingitud liigvee a\u0308rajuhtimiseks kanalisatsiooni, mis ho\u0303lmas ka ko\u0303nealuse tiigi likvideerimist. Ta\u0308navu suvel viidi la\u0308bi vastav hange. To\u0308o\u0308d la\u0308hevad maksma ligi 20 000 eurot."}, {"text_idx": "#000005", "text": "Plaanist tiik likvideerida kirjutas suvel ka Sakala, mille teatel kavatseti kasutada seal ta\u0308itematerjalina Uue ta\u0308nava vana pinnast. Linnavalitsuse otsust kommenteerinud ametnik seostas drenaaz\u030ci rajamist siis u\u0308le tee asuva Hariduse 12 maja renoveerimisega \u2013 just ehitusto\u0308o\u0308de ja\u0308tkamine seal olevat eeldanud tiigi likvideerimist."}, {"text_idx": "#000006", "text": "Hariduse 12 hoonesse rajatavad korterid on praegu juba eelmu\u0308u\u0308gis. Spetsiaalsel veebilehel leiduvast galeriist paistab, et parkla on neil kavas rajada maja taha. Selles kohas, kus asus hiljutise ajani tiik, na\u0308ib kinnisvaraarendajate visiooni kohaselt olevat tulevikus midagi muud, mitte parkla."}, {"text_idx": "#000007", "text": "Likvideerimisto\u0308o\u0308de aluseks olevas projektis on aga ro\u0303hutatud, et ta\u0308itepinnase materjal peab olema ko\u0303lbulik ala hilisemaks kasutamiseks parklana. Ka drenaaz\u030cikaevude kaante ja ro\u0303ngasja\u0308ikuse puhul tuli arvestada, et tulevikus vo\u0303ib seal olla parkla. Hanke la\u0308biviimisel viidi omakorda sisse ta\u0308psustus, mille kohaselt muru kasvualuse rajamist ja ku\u0308lvi seal ei teostata. Seega na\u0308ib, et parkla vo\u0303idakse rajada pigem varem kui hiljem."}, {"text_idx": "#000008", "text": "Hariduse 12 ja 12a hoonete renoveerimine korterelamuteks ta\u0308hendab, et vajadus parkimiskohtade ja\u0308rele seal kahtlemata suureneb. Ei saa kuidagi eitada, et see oleks ideaalne koht just nende majade parkla jaoks. Samas kuulub kinnistu aga ja\u0308tkuvalt linnale."}, {"text_idx": "#000009", "text": "Minu arvates ei peaks parkla rajamist, kui see sinna tehakse, rahastama Viljandi linn. Sellisel juhul vo\u0303iks mu\u0308u\u0308a maatu\u0308ki ko\u0303rval tegutsevatele kinnisvaraarendajatele, ja\u0308ttes ka parkla rajamisega seotud edasised kulud nende kanda. Samas eelistaksin aga mina sellele hoopis u\u0308ht alternatiivset lahendust linnaruumi korrastamiseks."}, {"text_idx": "#000010", "text": "Hariduse ta\u0308nava a\u0308a\u0308res asunud tiigi likvideerimisega avanes nu\u0308u\u0308d vo\u0303imalus ta\u0308histada linnaruumis a\u0308ra Viljandi geograafiline keskpunkt, mis asus 2015. aastal Sakala algatusel tehtud arvutuste kohaselt just keset seda tiiki."}, {"text_idx": "#000011", "text": "Kuna parajasti on ka\u0308imas ideede kogumine kaasava eelarve jaoks, esitasingi ma sinna ettepaneku rajada tiigi endisesse asupaika korralik muruplats, pikendada lossima\u0308gedest tulevat jalgrada risti u\u0308le selle ning paigaldada jalgraja a\u0308a\u0308rde Viljandi geograafilisse keskpunkti infotahvel ja mo\u0303ned pingid, millel istudes inimesed saaksid jalgu puhata, Viljandi kaunist loodust nautida, juttu ajada ja niisama mo\u0303tiskleda."}, {"text_idx": "#000012", "text": "Juba linnavalitsuse tellitud projekt drenaaz\u030ci paigaldamiseks, millest la\u0308htudes see tiik likvideeriti, na\u0308gi ette ta\u0308itepinnasega ta\u0308idetud ala katmist kasvupinnasega, millele ku\u0308lvatakse muruseeme, kuid hanke korraldamisel to\u0308o\u0308de teostamiseks otsustati vastav punkt va\u0308lja ja\u0308tta. Seega ta\u0308hendaks muruplatsi rajamine lihtsalt olukorra viimist koosko\u0303lla esialgse projektiga. Lisaks tuleks rajada u\u0308le selle muruplatsi umbes 45-50 meetrit jalgrada, paigaldada selle a\u0308a\u0308rde infotahvel ja pingid."}, {"text_idx": "#000013", "text": "Selle idee teostamise maksumus ei tohiks u\u0308letada kaasava eelarve jaoks ettena\u0308htud summat, mis on teatavasti 30 000 eurot. Loodetavasti jo\u0303uab see siis ka novembris toimuvale ha\u0308a\u0308letusele, kus ko\u0303igile Viljandi linna ha\u0308a\u0308leo\u0303iguslikele kodanikele avaneb vo\u0303imalus seda toetada vo\u0303i see toetamata ja\u0308tta."}, {"text_idx": "#000014", "text": "Viljandi geograafilise keskpunkti ta\u0308histamine looks peatuspaiga, mida saavad ku\u0308lastada lossima\u0308gedes jalutavad turistid, kellele avaneks vo\u0303imalus teha endast Viljandi keskpunktis kauni looduse taustal fotosid, mille jagamine sotsiaalmeedias suurendaks Viljandi tuntust rohelise turismilinnana. Samas saaksid puhata jalga ka viljandlased ise, kes vo\u0303ivad ja\u0308rve poolt tulles (mo\u0308o\u0308da Hariduse ta\u0308navat ma\u0308est u\u0308les ko\u0303ndides) olla sinna jo\u0303udes nii va\u0308sinud, et istuksid hea meelega natukeseks pingile puhkama. Praegu see vo\u0303imalus puudub."}, {"text_idx": "#000015", "text": "Ennustan, et kui esitatud ettepanek Viljandi keskpunkti ta\u0308histamiseks la\u0308bi ei la\u0308he, rajatakse sinna lo\u0303puks ikkagi parkla. See muudaks ku\u0308ll elu veidi mugavamaks samas valmivate kortermajade tulevastele elanikele, kuid ta\u0308hendaks linna kui terviku vaatepunktist kaotatud vo\u0303imalust. Viljandi keskpunkti saaks ta\u0308histada muidugi kuidagi a\u0308ra ka keset parklat, kasvo\u0303i lihtsalt asfaldile tehtud gra\u0308ffitiga, aga see ei oleks ju ikkagi pa\u0308ris see."}, {"text_idx": "#000016", "text": "Kommentaar: vana Viljandi vaikne ha\u0308a\u0308bumine"}, {"text_idx": "#000017", "text": "Postitasin eelpool toodud foto tiigi likvideerimisest ka Facebooki gruppi \u201cVILJANDI eile, ta\u0308na ja homme\u201d (sest Liba-Sakalas avaldati hiljuti arvamust, et seal toimuvad arutelud peaksid saama linnavalitsuse otsuste aluseks), kus kommentaatorite suhtumine jagunes laias laastus kaheks. U\u0308hed olid kurvad, sest neil olid selle tiigiga seotud nostalgilised ma\u0308lestused. Inimestel oli kahju, et tiiki hoopis korda ei tehtud. Teised leidsid, et see oli muutunud juba ammu selliseks ra\u0308mpsu ta\u0308is solgilombiks, mis vajaski likvideerimist."}, {"text_idx": "#000018", "text": "Ja\u0308rgmisel pa\u0308eval to\u0303status teema ka grupis \u201cLoodusrikas Viljandi\u201d, kus fookus oli ku\u0308ll rohkem keskkonnal (tiigi likvideerimises na\u0308hti ja\u0308rjekordset na\u0308idet Viljandi linnavo\u0303imude hoolimatusest selle suhtes) ja arutelu kujunes kohati teravamaks, kuid jutupunktid olid u\u0308ldjoontes samad."}, {"text_idx": "#000019", "text": "Mingis mo\u0303ttes meenutab see poleemikat, mis tekkis kolme aasta eest seoses Lastepargis asunud va\u0308rvilise purskkaevu likvideerimisega. Osad leidsid siis, et Viljandi kaotas sellega u\u0308he oma visiitkaartidest, millega paljudel olid seotud omad ma\u0308lestused ning mis vajanuks hoopis korrastamist. Teised na\u0308gid selles o\u0303iget sammu, sest lagunenud purskkaev oli muutunud lastele ohtlikuks ega pakkunud enam mingit silmailu. Nagu toona, nii la\u0308ks ka nu\u0308u\u0308d kaduma tu\u0308kike nn. vanast Viljandist, millega inimesed on harjunud, kuid mille sa\u0308ra on tuhmunud."}, {"text_idx": "#000020", "text": "Facebookis ja\u0308i mulle kommentaaridest silma 19. sajandist pa\u0308rit koloreeritud foto (toodud u\u0308lal), millel on na\u0308ha selle ta\u0308naseks likvideeritud tiigi juurest avanenud vaade Pauluse kirikule ja Viljandi mo\u0303isa majandushoonetele. Hariduse ta\u0308nav oli varasemalt tuntud mo\u0303isa teena, asudes piirkonnas, mida on nimetatud lausa Viljandi teiseks vanalinnaks. Praegu on see suhteliselt ko\u0303rvaline kant, aga kunagi asus seal elu tuiksoon."}, {"text_idx": "#000021", "text": "No\u0303ustun, et see tiik ei olnud seal enam ammu ideaalses korras, aga on siiski kahju, et see likvideeriti. Selle korrastamisele kulunuks kindlasti samuti omajagu raha, kuid nu\u0308u\u0308d ei ole enam nii vo\u0303i teisiti mo\u0303tet selle u\u0308le arutleda, sest keegi seda ilmselt uuesti lahti kaevama ei hakka (kui just ei juhtu, et paigaldatud drenaaz\u030c ei suuda tagada kevadel liigvee a\u0308ravoolu ning kogu see lahendus tuleb seal ta\u0308iesti u\u0308mber mo\u0303elda). Ta\u0308na on ku\u0308simus selles, mis saab edasi, kas sinna tuleb lo\u0303puks lihtsalt parkla vo\u0303i midagi muud, mis meie linnale laiemalt midagi juurde annab ja ta\u0308hendab."}, {"text_idx": "#000022", "text": "Kui eelistada parkla rajamisele ta\u0308napa\u0308eva Viljandi geograafilise keskpunkti ta\u0308histamist, saaks sinna paigaldatavale infotahvlile lisada ka fotosid vanadest vaadetest, et viljandlastel oleks tulevikus alles va\u0308hemalt teadmine sellest, mis on seal kunagi olnud. Tundub, et just ajalooma\u0308lu puudumine vo\u0303i puudulikkus on u\u0308ks po\u0303hjustest, miks otsus selle tiigi likvideerimiseks su\u0308ndis nii kergelt."}, {"text_idx": "#000023", "text": "Sinu e-postiaadressi ei avaldata. No\u0303utavad va\u0308ljad on ta\u0308histatud *-ga"}, {"text_idx": "#000024", "text": "Salvesta minu nimi, e-posti- ja veebiaadress sellesse veebilehitsejasse ja\u0308rgmiste kommentaaride jaoks."}]